Man wat glo aanrand ook verkla oor wraakpornografieJohn Schuurman (Foto: Verskaf) Enkele dae voordat John Schuurman – oftewel Johnny Rockett – weer in die hof moet verskyn omdat hy na bewering sy vervreemde vrou aangerand het, is nog ŉ saak wat met vrouemishandeling verband hou teen hom aanhangig gemaak. AfriForum se privaatvervolgingseenheid het Lindrie Gouws Vrydag gehelp om ŉ saak te open nadat Schuurman glo intieme foto’s van Gouws aan haar vriende versprei het. Die doel met die sogenaamde wraakpornografie was glo om Gouws te benadeel en emosionele skade te berokken. Aanklagte van crimen injuria, die oortreding van die Wet op Films en Publikasies, asook die oortreding van die Wet op Kubermisdade is by die Sinoville-polisiestasie aanhangig gemaak. Gouws sê nadat die privaatvervolgingseenheid ingetree het, het sy eindelik die nodige ondersteuning om terug te veg. “Ek het besluit om standpunt teen mishandeling in te neem,” sê sy. “Die ondersteuning van AfriForum se privaatvervolgingseenheid het die omgewing geskep wat my in staat gestel het om uiteindelik stappe teen Schuurman te doen, ná baie jare van mishandeling.” Thalitha de Jongh, ondersoeker by AfriForum se privaatvervolgingseenheid, Lindrie Gouws en haar lewensmaat, Danie van Heerden. (Foto: Verskaf) Schuurman is volgende week weer in die Hatfield-landdroshof omdat hy na bewering in Januarie sy vervreemde vrou, Milena Hill, so erg aangerand het dat haar neus gebreek is. Sy het die eenheid genader uit kommer dat haar saak nie sou voortgaan nie omdat Schuurman glo kontakte in die Suid-Afrikaanse Polisiediens (SAPD) het. In ŉ ander saak waarby Schuurman betrokke was, het die eenheid Tyron Treurnich bygestaan om ŉ saak van aanranding met die opset om ernstig te beseer, opsetlike saakbeskadiging en diefstal te open. Die bewerings is dat Treurnich in Augustus verlede jaar na ŉ woonkompleks gelok is onder die voorwendsel om ŉ klant se hare te sny. Nadat hy by ŉ woonstel ingelaat is, is hy na ŉ slaapkamer gelei. Treurnich voer aan dat Schuurman toe te voorskyn gekom en hom erg aangerand het. Schuurman het hom glo daarvan beskuldig dat hy van hom gesteel het. Die eenheid is in besit van videomateriaal van die voorval asook verskeie beëdigde verklarings van getuies om die saak teen die verdagte te ondersteun. Na aanleiding van die onderskeie klagte teen hom, het Schuurman skynbaar vir homself ŉ reputasie in die ooste van Pretoria verwerf. Adv. Gerrie Nel, hoof van AfriForum se privaatvervolgingseenheid, sê dat enige persoon wat die wet oortree aanspreeklik gehou moet word. “Een van die redes waarom AfriForum se privaatvervolgingseenheid gestig is, was om boelies te hanteer, mense wat hul magsposisies – hetsy dit politieke, finansiële of fisieke mag is – gebruik om ander te misbruik en te ondermyn. Dit is iets waarvoor die eenheid nie sal staan nie, en ons sal al hierdie sake noukeurig monitor om te verseker dat geregtigheid geskied en die gemeenskap beskerm word teen ŉ individu se gewelddadige oortredings.” AfriForum het reeds berigte ontvang van nog beweerde voorvalle van geweld wat deur Schuurman gepleeg is.